በክልሉ በተጭበረበረ የትምህርት ማስረጃ ሲገለገሉ የቆዩ 322 ሠራተኞች እራሳቸውን ማጋለጣቸው ተገለጸ
በአማራ ክልል በተጭበረበረ የትምህርት ማስረጃ ሲገለገሉ የቆዩ 322 የመንግስት ሰራኞች በተሰጣቸው የይቅርታ ጊዜ እራሳቸውን ማጋለጣቸውን የክልሉ ሰቪል ሰርቪስና ሰው ሃብት ልማት ቢሮ አስታወቀ።የቢሮው ምክትል ኃላፊ አቶ አወቀ እንየው እንዳስታወቁት በተጭበረበረ የትምህርት፣ መንጃ ፈቃድ፣ የብቃት ማረጋገጫና የሥራ ልምድ ማስረጃዎች በተደራጀ መንገድ የማጋለጥ ስራ እየተከናወነ ነው።በክልሉ በርከት ያለ የተጭበረበረ የትምህርት ማስረጃ መኖሩ በተካሄደ ጥናት በተረጋገጠው መሠረት በዚህ ድርጊት የተሳተፉ ግለሰቦች ከሰኔ 15 ቀን ጀምሮ ባለው አንድ ወር ጊዜ ውስጥ ራሳቸውን እንዲያጋልጡ የይቅርታ ጊዜ ተሰጥቷል፡፡በዚሁ መሠረትም እስከ ሐምሌ 15 ቀን 2009 ባለው ጊዜ 322 ግለሰቦች እራሳቸውን አጋልጠዋል፡፡በተጭበረበረ ማስረጃ የደረጃ እድገትና ሌሎች ጥቅማ ጥቅሞች ያገኙና በተሠጠው የይቅርታ ጊዜ ተፀፅተው እራሳቸውን ያጋለጡ የመንግስት ሰራተኞች ምንም ዓይነት ቅጣት ሳይወሰንባቸው በሚያሟሉት የስራ መደብ ይመደባሉ ተብሏል፡፡በተጭበረበረ ማስረጃ በቀጥታ የተቀጠሩ ግለሰቦች ግን ቅጥራቸው እንደሚሰረዝ አስታውቀዋል፡፡በአማራ  ክልል የተጀመረው ሃሰተኛ ማስረጃዎችን የማምከን ተግባር ቀጣይነት ባለው መንገድ የሚከናወን መሆኑን ገልፀዋል፡፡ 